Na temelju članka 49. i 141. Zakona o odgoju i obrazovanju u osnovnoj i srednjoj školi (NN br. 126/12, pročišćeni tekst i 94/13) i Statuta OŠ Vladimir Nazor,Slavonski Brod , Školski odbor OŠ VLADIMIR NAZOR,SLAVONSKI BROD donosi

# Pravilnik

#  o provođenju Programa produženog boravka u

# osnovnim školama na području grada Slavonskog Broda

**Članak 1.**

 Ovim Pravilnikom utvrđuje se organizacija Programa produženog boravka u osnovnim školama na području Grada Slavonskog Broda, u daljnjem tekstu Grad.

 Godišnji program rada produženog boravka donosi Školski odbor.

**Članak 2.**

 Program produženog boravka utvrđuje se kao šira javna potreba u osnovnom školstvu Grada.

Produženi boravak mogu organizirati škole koje imaju odgovarajući učionički i drugi prostor. Škole organiziraju produženi boravak za učenike prvog i drugog razreda, a sukladno prostornim i organizacijskim mogućnostima škole i za učenike trećeg i četvrtog razreda, u pravilu, sa svojeg upisnog područja uz potvrdu o prebivalištu.

**Članak 3.**

 Produženi boravak u smislu ovog Pravilnika je organizirani boravak djece u školi, prije ili nakon redovite, obvezne nastave i školskih aktivnosti, u trajanju od pet sati. Jedan sat produženog boravka traje 60 minuta. Za prihvat učenika škola je dužna organizirati dežurstvo učitelja.

**Članak 4.**

 Produženi boravak oblik je odgojno-obrazovnog rada namijenjen učenicima razredne nastave s najmanje 25 učenika u odjelu.

**Članak 5.**

 Polaznici produženog boravka uključuju se u produženi boravak na temelju zahtjeva roditelja.

 Prednost pri upisu u produženi boravak imaju:

* učenici oba zaposlena roditelja ili samohranog zaposlenog roditelja,
* učenici invalida ako je drugi roditelj zaposlen.

Ukoliko ima više zainteresiranih učenika čiji roditelji ispunjavaju jedan od navedenih kriterija, prednost imaju učenici iz obitelji s više djece koja se redovno školuju.

Zainteresirani roditelji sve navedene stavke iz ovog članka potkrepljuju odgovarajućim ispravama.

**Članak 6.**

Program produženog boravka provode učitelji, odnosno osobe koje ispunjavaju zakonske uvjete za odgojno – obrazovni rad s učenicima.

Učitelji sa školom sklapaju ugovor o radu na određeno puno radno vrijeme od 40 sati tjedno te imaju ista prava i obveze kao i drugi učitelji zaposleni u školi.

**Članak 7.**

 Prijedlog za organiziranje produženog boravka škole su dužne dostaviti Upravnom odjelu za društvene djelatnosti Grada, u daljnjem tekstu Odjel, najkasnije do 15. lipnja za iduću školsku godinu.

 Prijedlog za organiziranje produženog boravka sadrži:

 - broj djece prijavljene za produženi boravak,

 - broj skupina produženog boravka,

- broj učitelja razredne nastave potrebnih za provedbu programa produženog boravka.

**Članak 8.**

Cijena produženog boravka za roditelje korisnike usluga s područja grada Slavonskog Broda sastoji se od:

- troškova za rad učitelja koji izvode program produženog boravka.

- troškova prehrane,

- režijskih troškova

Školski odbor na prijedlog Osnivača donosi Odluku o cijeni produženog boravka.

Roditelj odnosno staratelj-korisnik usluga produženog boravka sudjeluje u cijeni Programa za troškove učitelja koji izvode program produženog boravka u iznosima kako slijedi u nastavku:

|  |  |  |  |  |  |  |  |
| --- | --- | --- | --- | --- | --- | --- | --- |
| Redni broj | SKALA | Dohodak počlanu kućanstva | Kućanstva | OD | DO | I./II./III./IV. Razred |  |
| 1 | 2 | 3 | 4 | 5 | 6 | 8 |
| 1. | PRVASKUPINA | Dohodak po članu do 1.761,00 kn \* 1 do 1/3 prosječne mjesečne neto plaće  | s 2 člana | 0,00 | 3.522,00 | 1 bod\*\* |
|  |  |  | s 3 člana | 0,00 | 5.283,00 |  |
|  |  |  | sa 4 člana | 0,00 | 7.044,00 |  |
|  |  |  | s 5 članova | 0,00 | 8.805,00 |  |
| 2. | DRUGASKUPINA | Dohodak po članu od 1.761,00 kn do 2.641,50 kn \* 1 od 1/3 do 1/2 prosječne mjesečne neto plaće | s 2 člana | 3.522,00 | 5.283,00 | 1,5 bod\*\* |
|  |  |  | s 3 člana | 5.283,00 | 7.924,50 |  |
|  |  |  | sa 4 člana | 7.044,00 | 10.566,00 |  |
|  |  |  | s 5 članova | 8.805,00 | 13.207,50 |  |
| 3. | TREĆASKUPINA | Dohodak po članu od 2.169,00 \* 1 do 2.892,00 kn, od 1/2 do 2/3 prosječne mjesečne neto plaće  | s 2 člana | 5.283,00 | 7.044,00 | 2,5 boda\*\* |
|  |  |  | s 3 člana | 7.924,50 | 10.566,00 |  |
|  |  |  | sa 4 člana | 10.566,00 | 14.088,00 |  |
|  |  |  | s 5 članova | 13.207,50 | 17.610,00 |  |
|  |  |  |  |  |  |  |  |
| 4. | ČETVRTASKUPINA | Dohodak po članu od 2.892,00 kn,od 2/3 prosječne mjesečne neto plaće i više | s 2 člana | 7.044,00 | i više | 3 boda\*\* |
|  |  |  | s 3 člana | 10.566,00 | i više |  |
|  |  |  | sa 4 člana | 14.088,00 | i više |  |
|  |  |  | s 5 članova | 17.610,00 | i više |  |

\*1  uzeta je u obzir isplaćena prosječna mjesečna neto plaća u Slavonskom Brodu u 2018. godini, a ista je iznosila 5.283,00 kuna (1/3 = 1.761,00 kuna, 1/2 = 2.641,50 kuna). Iznos će se svake školske godine prilagođavati prema podatku koji se odnosi na prosječnu isplaćenu mjesečnu neto plaću u Slavonskom Brodu za posljednju poznatu kalendarsku godinu.

\*\* Vrijednost boda računa se po formuli:

1 bod = trošak rada učitelja (bruto plaća i prijevoz) / (x + 1,5y + 2,5z + 3d), pri čemu je x = broj djece u prvoj skupini, y = broj djece u drugoj skupini, z = broj djece u trećoj skupini, d = broj djece u četvrtoj skupini

Ukoliko roditelji korisnici usluge ne dostave potvrde o visini prosječnih prihoda za zadnja tri mjeseca koja prethode upisu, bit će svrstani u najviši platni razred.

Grad Slavonski Brod će sukladno proračunskim mogućnostima za tekuću godinu osigurati sufinanciranje troška učitelja za obitelji s više djece uključenih u program produženog boravka, tako da se za drugo dijete cijena smanjuje za 30%, za treće dijete za 70%, za četvrto i svako sljedeće dijete za 100%, pod uvjetom da su članovi istog obiteljskog domaćinstva.

Trošak prehrane u jednakim omjerima snose roditelji i Grad Slavonski Brod sukladno stvarnim cijenama i korištenju ove usluge. Režijske troškove provođenja produženog boravka snosi Škola, odnosno Osnivač, Grad Slavonski Brod.

Roditelji korisnici usluge produženog boravka koji su nezaposleni i nemaju prebivalište na području grada Slavonskog Broda plaćaju punu cijenu troškova produženog boravka.

**Članak 9.**

 O korištenju programa produženog boravka škola sklapa ugovor s roditeljem – korisnikom usluga.

Izvješće o provedenom upisu u Program produženog boravka škole su dužne dostaviti Odjelu do kraja rujna mjeseca tekuće godine.

Ukoliko roditelj želi ispisati dijete iz programa produženoga boravka, moguće je to učiniti, ali sa zadnjim danom tekućega mjeseca te obveznom najavom prestanka korištenja usluge ravnatelju do 25. dana tekućega mjeseca za sljedeće obračunsko razdoblje, kako bi se pravovremeno utvrdila moguća izmjena cijene produženoga boravka za roditelje-korisnike usluge.

 **Članak 10.**

 Račun se ispostavlja svakom roditelju-korisniku usluge najkasnije do 5. u tekućem mjesecu za prethodni mjesec.

 Roditelj-korisnik usluge dužan je platiti cijenu usluge na temelju računa najkasnije u roku od 8 dana na žiro račun škole.

 Ukoliko roditelj-korisnik usluga ne plati iznos iz stavka 1. ovoga članka do zadnjeg dana u tekućem mjesecu, dijete će biti ispisano iz produženog boravka. Odluku o raskidu ugovora donosi osnovna škola.

**Članak 11.**

 Ovaj Pravilnik stupa na snagu danom donošenja a objavit će se internetskim stranicama Škole i Grada Slavonskog Broda.

U Slavonskom Brodu 8.1.2020.

Predsjednik Školskog odbora: Vinko Tolić